作者:杜甫
標題:敬寄族弟唐十八使君
內容:與君陶唐後，盛族多其人。聖賢冠史籍，枝派羅源津。在今氣磊落，巧偽莫敢親。介立實吾弟，濟時肯殺身。物白諱受玷，行高無汙真。得罪永泰末，放之五溪濱。鸞鳳有鎩翮，先儒曾抱麟。雷霆霹長松，骨大卻生筋。一失不足傷，念子孰自珍。泊舟楚宮岸，戀闕浩酸辛。除名配清江，厥土巫峽鄰。登陸將首途，筆劄枉所申。歸朝局病肺，敘舊思重陳。春風洪濤壯，穀轉頗彌旬。我能泛中流，搪突鼉獺瞋。長年已省柁，慰此貞良臣。